[{"text_idx": "#000002", "text": "La brazila fotografiisto Sebastia\u0303o Salgado jam estis temo de artikolo en la Esperanta Retradio, pro sia premiita kaj monde rekonata arto.\nHodiau\u0306 ni parolu pri lia granda vivoprojekto favora al la naturmedio.\nLi pasigis sian infanan tempon en paradizeca loko, en la brazila s\u0302tato Minas Gerais, kie lia patro posedis vastan bienon kovritan de belega praarbaro - parto de la tiel nomata \u201cAtlantika Arbaro\u201d.\nLi kreskis, travojag\u0302is la mondon, famig\u0302is, kaj kiam li revenis al la bieno, kiun li heredis de la patro, li trovis mortan, nudan savanon, preskau\u0306 dezertan.\nMankis akvo kaj la klimato sufic\u0302e s\u0302ang\u0302ig\u0302is.\nPreskau\u0306 90 procentoj el la tuta mirinda Atlantika Arbaro, unu el la plej ric\u0302aj naturrezervejoj en la mondo, suferis tiun saman detruadon.\nLa bieno de la familio Salgado estis morte vundita, kaj tio vundis ankau\u0306 lian koron."}, {"text_idx": "#000003", "text": "Tiam, lia edzino Le\u0301lia Wanick Salgado ekhavis inspiron.\nS\u0302i diris al li: \u201cVi diras, ke vi vivis en paradizo, kiam vi estis knabo.\nNi rekonstruu la paradizon, ni replantu g\u0302in.\u201d Ili kreis projekton, arigis kunlaborantojn kaj sponsorojn sufic\u0302e fortajn, kaj fondis Instituton Terra, kiu g\u0302is nun liveras semojn al la lokaj agrokulturistoj, kiuj same deziras rearbarigi sian teron.\nKune kun la replantado, oni poste starigis projekton por revivigi per rearbarigo akvofontojn.\nFondig\u0302is ankau\u0306 loka lernejo por instrui gejunulojn pri la plej bona maniero konservi arbarojn en bienoj."}]